Document ID: 31998R2316

A Bizottság 2316/98/EK rendelete
(1998. október 26.)
új takarmány-adalékanyagok engedélyezéséről és néhány, már engedélyezett takarmány-adalékanyag engedélyezési feltételeinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/19/EK bizottsági irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 9j. és 3. cikkére,
mivel a 70/524/EGK tanácsi irányelv előírja, hogy új adalékanyagok vagy adalékanyagok új alkalmazása a tudományos és műszaki ismeretek fejlődésének figyelembevételével engedélyezhető;
mivel a takarmány-adalékanyagokról szóló 70/524/EGK irányelv módosításáról szóló, 1996. július 23-i 96/51/EK tanácsi irányelv [3] az adalékanyagok rendelettel való engedélyezésére új eljárást határoz meg, amelyet 1999. október 1-jétől maradéktalanul alkalmazni kell; mivel az átmeneti időszak során a tagállamoknak képesnek kell lenniük arra, hogy a hatályos jogszabályokat érintő bármely félreértés megelőzésére jogszabályi rendelkezéseket alkossanak; mivel a tagállamoknak biztosítaniuk kell, hogy minden jogszabályt, amely e rendeletnek nem felel meg, hatályon kívül helyeznek;
mivel a "Színezőanyagok, beleértve a pigmenteket" csoportjának "Karotinoidok és xantofilek" 1. részéhez tartozó új adalékanyagokat egyes tagállamokban sikeresen tesztelték; mivel az új adalékanyagokat ezért ideiglenesen engedélyezni kell;
mivel egy új, a "Színezőanyagok, beleértve a pigmenteket" csoport "Karotinoidok és xantofilek" 1. részéhez tartozó adalékanyagnak egy ugyanabba a csoportba tartozó és korábban már engedélyezett másik adalékanyagtól való megkülönböztetése érdekében az utóbbinak a nevét meg kell változtatni;
mivel a "Nyomelemek" csoportjába, közelebbről a "Réz-Cu", "Mangán-Mn" és a "Cink-Zn" elemekhez tartozó új adalékanyagokat néhány tagállamban széleskörűen tesztelték; mivel ezek az új adalékanyagok az elvégzett vizsgálatok alapján feltehetően engedélyezhetők;
mivel a kutyákra gyakorolt negatív hatás elkerülése érdekében az "Antioxidánsok" csoportjába tartozó Etoxikvin adalékanyag teljes értékű takarmányokban engedélyezett legnagyobb szintjét csökkenteni kell;
mivel egy már korábban engedélyezett, a "Színezőanyagok, beleértve a pigmenteket" csoportjának "Karotinoidok és xantofilek" 1. részéhez tartozó adalékanyagnak egy új alkalmazását sikeresen tesztelték néhány tagállamban; mivel ezért az új alkalmazást ideiglenesen engedélyezni kell;
mivel a már korábban engedélyezett, az "Enzimek" csoportjába tartozó 3-fitáz adalékanyagnak egy új alkalmazását sikeresen tesztelték néhány tagállamban; mivel az új alkalmazást ideiglenesen engedélyezni kell;
mivel az átláthatóság érdekében e rendelet mellékletei indokolt esetben tartalmaznak ugyanabba a csoportba tartozó más adalékanyagokat is vagy az adalékanyag más engedélyezett alkalmazását; mivel az e rendelettel újonnan engedélyezett anyagokkal megegyező adalékanyag-csoportba tartozó olyan adalékanyagokra vonatkozó engedélyezés határidejét helyénvaló meghatározott időtartammal meghosszabbítani, amelyeket nemzeti szinten már engedélyeztek, de vizsgálataik még nem teljesek;
mivel az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
(1) A "Színezőanyagok, beleértve a pigmenteket" csoportjának "Karotinoidok és xantofilek" 1. részéhez tartozó béta-karotin a 70/524/EGK irányelvvel összhangban, az e rendelet I. mellékletében megállapított feltételekkel E 160a adalékanyagként engedélyezhető a takarmányokban.
(2) A "Színezőanyagok, beleértve a pigmenteket" csoportjának "Karotinoidok és xantofilek" 1. részéhez tartozó asztaxantinban gazdag Phaffia rhodozyma (ATCC 74219) a 70/524/EGK irányelvvel összhangban, az e rendelet I. mellékletében megállapított feltételekkel 12. számú adalékanyagként engedélyezhető a takarmányokban.
(3) A "Nyomelemek" csoportjának E4 "Réz-Cu" eleméhez tartozó "aminosavak rézkelátjának hidrátja" a 70/524/EGK irányelvvel összhangban, az e rendelet II. mellékletében megállapított feltételekkel adalékanyagként engedélyezhető a takarmányokban.
(4) A "Nyomelemek" csoportjának E5 "Mangán-Mn" eleméhez tartozó "aminosavak mangánkelátjának hidrátja" a 70/524/EGK irányelvvel összhangban, az e rendelet II. mellékletében megállapított feltételekkel adalékanyagként engedélyezhető a takarmányokban.
(5) A "Nyomelemek" csoportjának E6 "Cink-Zn" eleméhez tartozó "aminosavak cinkkelátjának hidrátja" a 70/524/EGK irányelvvel összhangban, az e rendelet II. mellékletében előírt feltételekkel adalékanyagként engedélyezhető a takarmányokban.
2. cikk
(1) Az "Antioxidánsok" csoportjába tartozó E 324 Etoxikvin adalékanyag engedélyezési feltételeinek helyébe, a 70/524/EGK irányelvvel összhangban, az e rendelet III. mellékletében megállapított feltételek lépnek.
(2) A "Színezőanyagok, beleértve a pigmenteket" csoportjának "Karotinoidok és xantofilek" 1. részéhez tartozó E161g Kantaxantin adalékanyag a "Kedvtelésből tartott állatok és díszmadarak" kategóriája részére a 70/524/EGK irányelvvel összhangban, az e rendelet I. mellékletében megállapított feltételekkel engedélyezhető.
(3) Az "Enzimek" csoportjába tartozó 3-fitáz (EK 3.1.3.8.) a 70/524/EGK irányelvvel összhangban, az e rendelet IV. mellékletében megállapított feltételekkel engedélyezhető.
(4) A "Színezőanyagok, beleértve a pigmenteket" csoportjának "Karotinoidok és xantofilek" című 1. részébe tartozó asztaxantinban gazdag Phaffia rhodozyma 11. számú adalékanyag a "Lazac, pisztráng" kategória részére a 70/524/EGK irányelvvel összhangban, az e rendelet I. mellékletében megállapított feltételekkel engedélyezhető.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ezt a rendeletet 1998. december 15-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. október 26-án.

Labels: 0
1
6